9.  การจัดการ

    1.  การสรรหากรรมการและผู้บริหารแผน

  คณะกรรมการ : อำนาจหน้าที่ องค์ประกอบ และการแต่งตั้ง

ศาลล้มละลายกลางได้มีคำสั่ง เมื่อวันที่ 02 กรกฎาคม 2544 คดีหมายเลขแดงที่ 519/2544
ให้ฟื้นฟูกิจการของ บริษัท โรงพิมพ์ตะวันออก จำกัด(มหาชน) ลูกหนี้และตั้ง นายยุทธ ชินสุภัคกุล
เป็นผู้ทำแผนฟื้นฟูกิจการของลูกหนี้ บรรดาอำนาจหน้าที่ในการจัดการกิจการ
และทรัพย์สินของลูกหนี้และสิทธิตามกฎหมายของผู้ถือหุ้นของลูกหนี้ ยกเว้นสิทธิที่จะได้รับเงินปันผล
ตกแก่ผู้ทำแผนตามมาตรา 90/25 แห่งพระราชบัญญัติล้มละลาย พุทธศักราช 2483

ศาลล้มละลายกลางได้มีคำสั่ง เมื่อวันที่ 17 มกราคม 2545 เห็นชอบด้วยแผนฟื้นฟูกิจการ
ตามมาตรา 90/58 แห่งพระราชบัญญัติล้มละลาย พุทธศักราช 2483 ให้ บริษัท เอ็ปโก้
เมเนจเม้นท์ จำกัด เป็นผู้บริหารแผนฯ
บรรดาสิทธิและอำนาจหน้าที่ของผู้ทำแผนตกเป็นของผู้บริหารแผน นับตั้งแต่
ผู้บริหารแผนได้ทราบคำสั่งศาล ตามมาตรา 90/59 แห่งพระราชบัญญัติล้มละลาย พุทธศักราช 2483
ทั้งนี้ ผู้บริหารแผนได้ทราบคำสั่งศาล เมื่อวันที่ 17 มกราคม 2545

คณะกรรมการของบริษัท มี 7 คน ตามรายชื่อดังต่อไปนี้

1. นายวีระ เหล่าวิทวัส กรรมการผู้จัดการ

2. นางอาภรณ์ ปรัชญาทิพย์สกุล กรรมการ

3. นายวรวิทย์ จารุศรุบุญชั กรรมการ

4. นายอุทิศ สามห้วย กรรมการ

5. นางสาวลัดดาวัลย์ สุวะประดับ กรรมการ

6. นายเขมทัต วิศวโยธิน กรรมการ

7. พันตำรวจเอกวิทยา โกสิยะสถิต กรรมการ

คณะกรรมการของบริษัท รวมถึงผู้ถือหุ้น ไม่มีอำนาจดำเนินการใด ๆ
เมื่อบริษัทเข้าสู่กระบวนการตามพระราชบัญญัติล้มละลาย ตามมาตรา 90/25

2.โครงสร้างการจัดการ และรายละเอียดของผู้บริหาร

โครงสร้างผังองค์กร บริษัท โรงพิมพ์ตะวันออก จำกัด (มหาชน)

9.3 ค่าตอบแทนผู้บริหาร

ค่าตอบแทนคณะกรรมการ ไม่มี

ผู้บริหาร ในรอบปีที่ผ่านมา ประกอบด้วย

1. กรรมการผู้จัดการใหญ่

2. ผู้จัดการฝ่ายผลิต

3. ผู้จัดการฝ่ายบัญชีและการเงิน

4. ผู้จัดการฝ่ายการตลาด

5. ผู้จัดการฝ่ายธุรการ, จัดส่ง

เงินเดือนผู้บริหารทั้งหมด 7 ท่าน

เงินเดือน ทั้งปี = 4,977,000 บาท

โบนัส = 379,500 บาท

รวมทั้งหมด = 5,356,500 บาท

จำนวนพนักงานทั้งหมด 329 คน

เงินเดือนพนักงานทั้งหมด 329 ท่าน

เงินเดือน ทั้งปี = 46,076,866.57 บาท

โบนัส = 3,009,850.00 บาท

รวมทั้งหมด = 49,086,716.57 บาท

นโยบายในการพัฒนาพนักงาน

บริษัทฯ จะจัดตั้งหน่วยงานฝึกอบรมพนักงาน
โดยจัดให้มีหลักสูตรการพัฒนาบุคลากรด้านการผลิตเพื่อยกระดับคุณภาพการทำงานของพนักงานในระดับปฏิบัติการและในระดับบริหาร
รวมทั้งจัดหลักสูตรการเพิ่มประสิทธิภาพในการปฏิบัติงาน ทำคู่มือการปฏิบัติงาน (Operation
Manuals) ในทุกขั้นตอนการผลิตและควบคุมคุณภาพ ทั้งในฝ่ายผลิตและสำนักงาน
เพื่อให้พนักงานได้ยึดถือปฏิบัติ ทั้งนี้ เพื่อเข้าสู่ระบบ ISO ต่อไปโดยเร็ว

การแต่งตั้งผู้บริหารแผน

มาตรา 90/42 (7)

  หลังจากที่เจ้าหนี้และศาลได้ให้ความเห็นชอบต่อแผนแล้ว สิทธิและหน้าที่ของผู้ทำแผนจะสิ้นสุดลง
  และสิทธิและหน้าที่ดังกล่าวจะตกอยู่กับผู้บริหารแผนต่อไป

  ตามมาตรา 90/42 แห่งพระราชบัญญัติล้มละลาย แผนจะต้องระบุชื่อผู้บริหารแผน คุณสมบัติ
  หนังสือยินยอม และรายละเอียดค่าตอบแทนของผู้บริหารแผน

  ผู้บริหารแผนฟื้นฟูกิจการของตะวันออก คือ บริษัท เอ็ปโก้ เมเนจเม้นท์ จำกัด เอกสารแนบท้าย
  เป็นหนังสือจากผู้บริหารแผน ให้ความยินยอมในการเข้าเป็นผู้บริหารแผนพร้อมด้วยคุณสมบัติ
  และค่าตอบแทน

ผู้บริหารแผนมีหน้าที่ดำเนินการตามแนวทางที่กำหนดไว้ในแผนโดยเฉพาะ ในสาระสำคัญ ดังต่อไปนี้

-   ดำเนินการลดทุนและเพิ่มทุนตลอดจนดำเนินธุรกิจตามแผนธุรกิจให้สำเร็จตามแผน
    จัดการจำหน่ายทรัพย์สินที่ไม่ได้ใช้ในกิจการพิมพ์
    รวมทั้งการดำเนินการใช้สิทธิเรียกร้องในทางคดี

-   พิจารณาตัดสินปัญหาหรือแก้ไขปัญหาแผนฟื้นฟูกิจการ

การมอบอำนาจให้แก่ผู้บริหารแผน

ผู้บริหารแผนจะมีอำนาจในการเข้าทำเอกสารต่าง ๆ
ที่จำเป็นเพื่อวัตถุประสงค์ในการดำเนินการตามแผนเพื่อให้เจ้าหนี้ทุกรายได้รับสิทธิประโยชน์ต่าง ๆ
ตามที่ระบุไว้ในแผนในนามของเจ้าหนี้ทุกคน ภายใต้ขอบเขตและเงื่อนไข ดังนี้

-   เอกสารจะต้องไม่ก่อให้เกิดภาระและความรับผิดชอบใด ๆ
    แก่เจ้าหนี้เกินกว่าภาระและความรับผิดชอบที่กำหนดไว้ในแผน

-   การเข้าทำเอกสารดังกล่าวจะต้องไม่มีผลทำให้สิทธิประโยชน์ที่เจ้าหนี้จะพึงได้รับตามแผนลดน้อยถอยลงโดยไม่มีเหตุอันสมควร

-   เอกสารดังกล่าวจะต้องได้รับการตรวจสอบจากคณะกรรมการเจ้าหนี้ที่ได้รับการแต่งตั้งตามมาตรา
    90/55 ก่อนการลงนามโดยผู้บริหารแผนในนามของเจ้าหนี้

-   ในกรณีที่คณะกรรมการเจ้าหนี้โดยเสียงข้างมาก
    มีความเห็นว่าข้อกำหนดและเงื่อนไขในเอกสารมีผลกระทบโดยนัยสำคัญต่อภาระหน้าที่และสิทธิประโยชน์ที่เจ้าหนี้พึงได้รับตามที่กำหนดไว้ในแผน
    คณะกรรมการเจ้าหนี้มีอำนาจที่จะเสนอความเห็นดังกล่าวต่อผู้บริหารแผนพิจารณาแก้ไขเอกสาร
    และหากผู้บริหารแผนปฏิเสธไม่ดำเนินการตามที่คณะกรรมการเจ้าหนี้ได้เสนอแนะ
    คณะกรรมการเจ้าหนี้อาจยื่นคำร้องต่อเจ้าพนักงานพิทักษ์ทรัพย์หรือต่อศาล
    เพื่อให้มีคำสั่งห้ามไม่ให้ผู้บริหารแผนลงนามในเอกสารดังกล่าว หรือ
    ให้มีคำสั่งอื่นใดตามที่เจ้าพนักงานพิทักษ์ทรัพย์หรือศาลเห็นสมควร

การแต่งตั้งคณะกรรมการเจ้าหนี้

ตามมาตรา 90/55 แห่งพระราชบัญญัติล้มละลาย ถ้าที่ประชุมเจ้าหนี้ลงมติยอมรับแผน
ที่ประชุมเจ้าหนี้อาจลงมติตั้งคณะกรรมการเจ้าหนี้แทนเจ้าหนี้ทั้งหลายในการสอดส่องดูแลการปฏิบัติงานตามแผนได้

หากมีการแต่งตั้งคณะกรรมการเจ้าหนี้
ต้องมีจำนวนไม่น้อยกว่าสามคนและไม่เกินเจ็ดคนเจ้าหนี้แต่ละรายจะมีผู้แทนเป็นกรรมการเจ้าหนี้เกินกว่าหนึ่งคนไม่ได้

ผู้แทนของคณะกรรมการเจ้าหนี้ควรจะอยู่ในเขตกรุงเทพมหานครหรือพื้นที่ใกล้เคียงเพื่อความสะดวกในการจัดประชุม

บทบาทของคณะกรรมการเจ้าหนี้

-   ร่วมปรึกษากับผู้บริหารแผนในทุกเรื่องของการดำเนินการตามแผนฟื้นฟูกิจการ อย่างไรก็ตาม
    ตามมาตรา 90/67 แห่งพระราชบัญญัติล้มละลาย
    ในกรณีที่ผู้บริหารแผนไม่ดำเนินตามแผนหรือข้อกำหนดอื่น ๆ ที่ได้ระบุไว้
    คณะกรรมการเจ้าหนี้อาจยื่นคำร้องขอต่อศาล
    เพื่อขอให้ศาลมีคำสั่งอย่างใดอย่างหนึ่งตามที่เห็นสมควรได้

-   คณะกรรมการเจ้าหนี้จะใช้ความพยายามอย่างดีที่สุดในการดำเนินการต่าง ๆ
    เพื่อพิทักษ์ผลประโยชน์ของเจ้าหนี้ตามที่ระบุไว้ในแผน อย่างไรก็ตาม
    คณะกรรมการเจ้าหนี้ไม่มีความรับผิดเป็นส่วนตัวต่อเจ้าหนี้รายหนึ่งรายใด
    เนื่องจากการปฏิบัติหน้าที่ดังกล่าวแต่ประการใด

-   คณะกรรมการเจ้าหนี้มีสิทธิ์จะแต่งตั้ง
    สำนักงานสอบบัญชีให้เป็นผู้ตรวจสอบการดำเนินงานของผู้บริหารแผนว่าเป็นไปตามแผนเพียงใดหรือไม่
    และรายงานผลให้คณะกรรมการเจ้าหนี้และผู้บริหารแผนทราบ ค่าตอบแทนผู้สอบบัญชีดังกล่าว
    ให้ตะวันออกเป็นผู้จ่ายในอัตราไม่เกินปีละ 180,000.- บาท
    และจะจ้างตรวจสอบบัญชีนานเพียงใดให้เป็นดุลยพินิจของคณะกรรมการเจ้าหนี้จะเป็นผู้กำหนดต่อไป

-   คณะกรรมการเจ้าหนี้มีอำนาจในการแต่งตั้งที่ปรึกษากฎหมาย
    และให้ตะวันออกเป็นผู้จ่ายในอัตราไม่เกินปีละ 120,000.- บาท

-   คณะกรรมการเจ้าหนี้สามารถแก้ไขความถูกผิดของแผน
    แต่ต้องไม่ทำให้สาระสำคัญของแผนผิดไป

-   สมาชิกของคณะกรรมการเจ้าหนี้อย่างน้อย 2 ราย และผู้บริหารแผน
    อาจเรียกร้องประชุมคณะกรรมการเจ้าหนี้ได้
    โดยกำหนดให้ส่งหนังสือเชิญประชุมแก่สมาชิกคณะกรรมการเจ้าหนี้, ผู้บริหารแผน
    ล่วงหน้าอย่างน้อย 3 วันทำการก่อนวันประชุม หนังสือเชิญประชุมให้ระบุวัน
    เวลาและสถานที่การประชุม และวาระการประชุม
    โดยผู้บริหารแผนต้องเป็นผู้จัดทำรายงานการประชุมให้กับคณะกรรมการเจ้าหนี้ในวันถัดไป

-   ผู้บริหารแผนอาจจะขอมติจากคณะกรรมการเจ้าหนี้ โดยไม่มีการเรียกประชุมก็ได้
    หากว่าได้จัดทำมติของคณะกรรมการเจ้าหนี้เป็นลายลักษณ์อักษรและส่งให้แก่สมาชิกคณะกรรมการเจ้าหนี้พิจารณาและลงนามให้ความเห็นชอบมติดังกล่าวให้มีผลสมบูรณ์ต่อเมื่อสมาชิกคณะกรรมการเจ้าหนี้ฝ่ายข้างมากลงลายมือชื่อรับรองในมติดังกล่าว

คณะกรรมการเจ้าหนี้จะช่วยผู้บริหารแผนในการพิจารณาดำเนินการในเรื่องต่อไปนี้

-   พิจารณากำหนดกลยุทธ์ในการดำเนินคดีเพื่อใช้สิทธิเรียกร้องตามกฎหมาย

-   จัดทำสัญญาซื้อขายสินทรัพย์

-   ดูแลการดำเนินการต่าง ๆ หรือเอกสารอื่น ๆ ที่จำเป็นเพื่อให้มีการลงทุนโดยผู้ลงทุน
    หรือเพื่อการดำเนินการตามแผน

การพ้นจากตำแหน่งของผู้บริหารแผน (มาตรา 90/65)

-   ผู้บริหารแผนต้องพ้นจากตำแหน่งตามกรณีที่ได้ระบุไว้ใน มาตรา 90/65 แห่งพระราชบัญญัติ
    ล้มละลาย

-   มาตรา 90/65 (7)
    ระบุว่าผู้บริหารแผนจะพ้นจากตำแหน่งเมื่อระยะเวลาดำเนินการตามแผนสิ้นสุดลงหรือเมื่อได้ดำเนินการเป็นผลสำเร็จตามแผน
    และเมื่อวัตถุประสงค์ของข้อนี้
    จะถือว่าแผนสำเร็จลุล่วงไปได้ก็ต่อเมื่อได้มีการปฏิบัติตามแผนอย่างครบถ้วน
    และผู้บริหารแผนแน่ใจว่าการพ้นจากตำแหน่งของผู้บริหารแผนจะไม่ก่อให้เกิดผลกระทบที่ร้ายแรงใด
    ๆ ขึ้น หลังจากนั้น
    ผู้บริหารแผนจะยื่นคำร้องขอให้ศาลมีคำสั่งยกเลิกการฟื้นฟูกิจการของตะวันออก ตามมาตรา
    90/70 ของพระราชบัญญัติล้มละลาย

-   ตามแผนฟื้นฟูกิจการ ผลของการที่ศาลมีคำสั่งยกเลิกการฟื้นฟูกิจการของตะวันออก ดังต่อไปนี้

-   หนี้ที่ผู้ทำแผนและผู้บริหารแผนก่อขึ้นเพื่อประโยชน์ในการจัดทำแผนและการบริหารแผน
    และค่าตอบแทนของผู้ทำแผน
    และผู้บริหารแผนเป็นหนี้บุริมสิทธิเหนือทรัพย์สินที่ปราศจากภาระผูกพันทั้งหมดของตะวันออก

-   หนี้ซึ่งตะวันออก (เว้นเสียแต่หนี้ที่ระบุไว้และอยู่ภายใต้ข้อกำหนดในแผน)
    ผู้ทำแผนและผู้บริหารแผนมีหน้าที่ต้องชำระจะระงับลง